Florin Răducioiu, acuzat că a uitat limba română. Cum explică incidentul din anii '90
- Ramona Rotaru
- 30 martie 2024, 07:32
Florin Răducioiu este unul dintre foștii componenți ai Generației de Aur. El a jucat timp de cinci ani la Dinamo, iar apoi a fost transferat în Italia, la Bari. După 1990 a evoluat la Hellas Verona, Brescia și AC Milan, apoi a semnat un contract cu Espanyol. Deși este un atacant foarte apreciat, un episod petrecut la scurt timp după transferul în Italia l-a urmărit mulți ani.
Florin Răducioiu, acuzat că a uitat limba română
În anii '90, nu după mult timp de la transferul în Italia, fostul atacant a trecut printr-un episod mai puțin plăcut. În cadrul unui interviu, fostul atacant a fost pus de reporterul italian să traducă în limba română expresia "Buon Natale". El a spus că această expresie se traduce "Crăciun bun", deși corect ar fi fost "Crăciun fericit".
Fanii fostului atacant al Naționalei României nu au trecut cu vederea acest incident. Florin Răducioiu a fost acuzat că a uitat limba română după ce a fost transferat în Italia. Recent, acesta a explicat ce s-a întâmplat atunci și de ce a luat amploare acest scandal în anii '90. Totul ar fi pornit după finala Cupei Campionilor.
"Nu mi-am dat seama. De fapt, povestea începe la finala Cupei Campionilor, pe care Televiziunea Română a transmis-o. Eram cu nea Ovidiu Ioaniţoaia şi m-a invitat să comentez puţin acea finală. Era Steaua Roşie Belgrad cu Marseille şi acolo nu mi-am dat seama când am început să folosesc cuvinte în italiană, fără să-mi dau seama, şi cu un accent, evident, ciudat", a povestit Florin Răducioiu la "Întrebaţi şi voi".
Presa l-a taxat pentru neatenție
Fostul mare atacant a povestit că lumea a fost surprinsă de accent și de cuvintele în italiană folosite din neatenție. Florin Răducioiu spune că era foarte tânăr atunci și nu și-a dat seama, însă presa l-a taxat dur. A fost acuzat că transferul în Italia l-a emancipat și că a uitat limba română.
"Am avut de tras foarte mult, dar acum o primesc ca pe o chestie foarte simpatică, iar în aceşti ani am încercat să ironizez în multe emisiuni, în spoturile publicitare pe care le-am făcut. Nu am vrut să jignesc pe nimeni, a fost o chestie spontană", a mai spus Răducioiu.
Care a fost cel mai mare salariu încasat de Florin Răducioiu
Incidentul de după Cupa Mondială i-a adus multă critică, însă au urmat și ani plini de succes. După Campionatul Mondial din 1994, Florin Răducioiu a fost transferat în Spania, la Espanyol. Acolo a primit cel mai mare salariu din cariera sa, fiind remunerat cu 950.000 de dolari pentru trei ani de contract.
"Cel mai mare salariu pe care l-am avut a fost de 950.000 de dolari, la Espanyol. După Campionatul Mondial (n.r. cel din 1994), un turneu bun pentru mine, am sărit de la 600 și ceva de mii (n.r. salariul pe care-l avea la AC Milan), la aproape un milion, la Espanyol, pentru 3 ani", a declarat atacantul în cadrul unei emisiuni Orange Sport.
Florin Răducioiu a făcut și un clasament la celor mai buni fotbaliști alături de care a jucat. Gică Hagi este pus pe locul doi, primul loc fiind ocupat de Franco Baresi. Pe locul trei l-a pus pe Dejan Savicevic. În topul său s-ar fi aflat și Van Basten, însă alături de acesta nu a avut ocazia să joace.